CELEX: 32008R0571
Language: ro
Date: 2008-06-19 00:00:00
Title: Regulamentul (CE) nr. 571/2008 al Comisiei din 19 iunie 2008 de modificare a anexei III la Regulamentul (CE) nr. 999/2001 al Parlamentului European și al Consiliului privind criteriile de revizuire a programelor anuale de monitorizare a ESB (Text cu relevanță pentru SEE)

20.6.2008   
            
            
               RO
            
            
               Jurnalul Oficial al Uniunii Europene
            
            
               L 161/4
            
         
      REGULAMENTUL (CE) NR. 571/2008 AL COMISIEI
   
   din 19 iunie 2008
   de modificare a anexei III la Regulamentul (CE) nr. 999/2001 al Parlamentului European și al Consiliului privind criteriile de revizuire a programelor anuale de monitorizare a ESB
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf,
   întrucât:
   
               (1)
            
            
               Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST) la animale. Acesta prevede că fiecare stat membru trebuie să efectueze un program anual de monitorizare a EST, bazat pe supravegherea activă și pasivă.
            
         
               (2)
            
            
               Articolul 6 alineatul (1b) din Regulamentul (CE) nr. 999/2001 prevede că statele membre care pot demonstra îmbunătățirea situației epidemiologice pe teritoriul național pot solicita revizuirea programelor anuale de monitorizare ale lor.
            
         
               (3)
            
            
               Mai multe state membre în care s-a observat o tendință pozitivă a situației epidemiologice referitoare la encefalopatia spongiformă bovină (ESB) și-au exprimat interesul în ceea ce privește revizuirea programului anual propriu de monitorizare a ESB. Pentru a permite statelor membre în cauză să prezinte Comisiei o cerere de revizuire a programelor proprii de monitorizare a ESB, este necesară stabilirea criteriilor care să permită demonstrarea unei îmbunătățiri a situației epidemiologice a ESB.
            
         
               (4)
            
            
               Aceste criterii sunt indicatori epidemiologici destinați evaluării bazată pe cifre a evoluției situației ESB de-a lungul anilor în statele membre.
            
         
               (5)
            
            
               Din motive de claritate și coerență, criteriile menționate mai sus ar trebui stabilite în anexa III la Regulamentul (CE) nr. 999/2001.
            
         
               (6)
            
            
               Prin urmare, Regulamentul (CE) nr. 999/2001 ar trebui modificat în consecință.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Anexa III la Regulamentul (CE) nr. 999/2001 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 iunie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 147, 31.5.2001, p. 1. Regulament modificat ultima dată prin Regulamentul (CE) nr. 357/2008 al Comisiei (JO L 111, 23.4.2008, p. 3).
   
      ANEXĂ
      În capitolul A partea I din anexa III la Regulamentul (CE) nr. 999/2001 se adaugă punctul 7, după cum urmează:
      
         „7.   Revizuirea programelor anuale de monitorizare a ESB (programe de monitorizare a ESB), astfel cum este prevăzut în articolul 6 alineatul (1b)
         7.1.   Solicitările statelor membre
         Solicitările prezentate Comisiei de către statele membre pentru revizuirea programului propriu anual de monitorizare a ESB conțin cel puțin următoarele elemente:
         
                     (a)
                  
                  
                     informații privind sistemul anual de monitorizare a ESB folosit pe parcursul ultimilor șase ani pe teritoriul statului membru, inclusiv documentația detaliată care demonstrează respectarea criteriilor epidemiologice prevăzute la punctul 7.2;
                  
               
                     (b)
                  
                  
                     informații privind sistemul de identificare și trasabilitate a bovinelor, în conformitate cu articolul 6 alineatul (1b) paragraful al treilea litera (b), folosit pe parcursul ultimilor șase ani în cadrul teritoriului statului membru, inclusiv o descriere detaliată a funcționării bazei de date informatizate, în conformitate cu articolul 5 din Regulamentul (CE) nr. 1760/2000 al Parlamentului European și al Consiliului (1);
                  
               
                     (c)
                  
                  
                     informații asupra interdicțiilor privind hrănirea animalelor pe parcursul ultimilor șase ani pe teritoriul statului membru, incluzând o descriere detaliată a aplicării interdicției privind hrănirea animalelor de fermă, în conformitate cu articolul 6 alineatul (1b) paragraful al treilea litera (c), inclusiv planul de eșantionare, numărul și tipul încălcărilor constatate și rezultatele controalelor;
                  
               
                     (d)
                  
                  
                     o descriere detaliată a programului revizuit de monitorizare a ESB propus, incluzând zona geografică în care trebuie pus în aplicare programul și o descriere a subpopulațiilor de bovine care se vor afla sub incidența programului revizuit de monitorizare a ESB, cu indicarea limitelor de vârstă și a mărimilor eșantioanelor destinate testelor;
                  
               
                     (e)
                  
                  
                     rezultatul unei analize de risc complete care să demonstreze faptul că programul revizuit de monitorizare a ESB va garanta protecția sănătății umane și animale. Analiza de risc include o analiză a cohortei de nașteri sau alte studii relevante menite să demonstreze că măsurile de reducere a riscului transmiterii EST, inclusiv interdicțiile privind hrănirea, în conformitate cu articolul 6 alineatul (1b) paragraful al treilea litera (c), au fost puse în aplicare în mod eficient.
                  
               7.2.   Criterii epidemiologice
         Solicitările pentru revizuirea unui program de monitorizare a ESB pot fi acceptate numai dacă statul membru în cauză poate demonstra că, pe lângă cerințele prevăzute la articolul 6 alineatul (1b) paragraful al treilea literele (a), (b) și (c), pe teritoriul acestuia sunt îndeplinite următoarele criterii epidemiologice:
         
                     (a)
                  
                  
                     pe parcursul unei perioade de cel puțin șase ani consecutivi de la data punerii în aplicare a programului comunitar de testare a ESB, în conformitate cu articolul 6 alineatul (1b) paragraful al treilea:
                     fie
                     
                                 (i)
                              
                              
                                 scăderea medie a ratei anuale de incidență a ESB observată în rândul populației bovine adulte (cu vârsta de peste 24 de luni) a fost mai mare de 20 %, iar numărul total al bovinelor afectate de ESB născute după punerea în aplicare în Comunitate a interdicției totale privind hrănirea animalelor de fermă, în conformitate cu articolul 6 alineatul (1b) paragraful al treilea litera (c), nu a depășit 5 % din numărul total de cazuri confirmate de ESB;
                                 fie
                              
                           
                                 (ii)
                              
                              
                                 rata de incidență anuală a ESB observată în rândul populației bovine adulte (cu vârsta de peste 24 de luni) a rămas în mod sistematic sub raportul de 1/100 000;
                                 sau
                              
                           
                                 (iii)
                              
                              
                                 ca o opțiune suplimentară pentru un stat membru cu o populație bovină adultă (cu vârsta de peste 24 de luni) de sub 1 000 000 de animale, numărul total de cazuri confirmate de ESB este mai mic de cinci;
                              
                           
               
                     (b)
                  
                  
                     după perioada de șase ani menționată la litera (a), nu există dovezi privind deteriorarea situației epidemiologice referitoare la ESB.
                  
               
      
         (1)  JO L 204, 11.8.2000, p. 1.”